17. märts - käädrepäev, käädripäev. Belgia Nivelles'i kloostri abtiss Püha Gertrud (626-659).  …  Sel päeval võiksid kõik Kärdid, Kerttud ja Truuted olla iseäranis mukitud, ninad püsti ja suunurgad kõrvuni. Mis tahes rahvusest laevnike kohus oleks vana kombe järgi õhtul õlleaami ümber koguneda ja ühisel jõul laulujoru saatel aam tilgatumaks juua. Sest Püha Gertrud, kuningas Pippin Vanema tütar, kes aastal 652 sai abtissiks Nivelles'i kloostris, oli küll vaga naisterahvas, kuid mitte variser. Ei tema keelanud inimestele nende napsirõõmegi. Vastupidi. Kui keskajal keegi Läänemere-mail reisi  ette võttis ja tahtis sõprade-omastega hüvasti jätta, peeti kiiduväärt kombeks napsike "Gertrudi armu" reispassiks ära juua, et pühak austatud saaks ja reisijale oma õnnistavat hoolt näitaks. (Kuuskemaa, Jüri, 1998., lk. 32-34.)